
SACRA CONGREGATIO PRO SACRAMENTIS 
ET CULTU DIVINO 


Prot. CD 600/81 


DECRETUM 

Beata Virgo, aula regalis in qua saeculorum Rex carnem 
induit humanam, ab Ecclesia, Spiritu Sancto edocta, Domina 
ac Regina salutatur. Ad hanc dignitatem recolendam, inter 
alia obsequia consuetudo invaluit gloriosae Deiparae imagines, 
veneratione insignes, regio diademate coronandi. 

Huic Sacrae Congregationi pro Sacramentis et Cultu Divi¬ 
no opportunum visum est, post novos libros liturgicos editos, 
ritum coronationis recognoscere, ut indoli ac normis instaura¬ 
tae liturgiae accommodaretur et plenius exprimeret sensum et 
vim coronationis imaginum beatae Mariae Virginis. 

Novum Ordinem coronandi imaginem beatce Marice Vir¬ 
ginis, a Sacra Congregatione pro Sacramentis et Cultu Divino 
apparatum, Summus Pontifex Ioannes Paulus II auctoritate 
sua approbavit evulgarique iussit. 

Quapropter haec Sacra Congregatio, de mandato Summi 
Pontificis, Ordinem coronandi imaginem beatce Marice Vir¬ 
ginis publici iuris facit, qui, lingua latina exaratus, statim ac 

prodierit vigere incipiet; linguis autem vernaculis, cum trans¬ 
lationes a Sede Apostolica sint confirmatae, a die quem Con¬ 
ferendae Episcopales statuerint. 

Contrariis quibuslibet minime obstantibus. 

Ex aedibus Sacrae Congregationis pro Sacramentis et Cul¬ 
tu Divino, die xxv martii anni mcmlxxxi, in Annuntiatione Do¬ 
mini. 


Iacobus R. Card. Knox 

Praefectus 


Vergilius Noe 

a Secretis adiunctus 



PRAENOTANDA 


De ritus natura ac sensu 

1. Sancta Mater Ecclesia non dubitavit pluries affirmare Christi 
eiusque Matris necnon Sanctorum imaginibus cultum legitime tribui 
fidelesque saepius docuit quid de illo cultu esset sentiendum. 1 

2. Imaginibus autem beatae Mariae Virginis haud raro veneratio 
exhibetur eius caput regia corona exornando. Si vero sancta Dei Gene¬ 
trix effingitur divinum Filium ulnis gestans, utraque imago coronatur. 
In actione rituali primum imago Filii corona redimitur, tum Matris. 

3. Consuetudo beatam Mariam Virginem regali diademate redi¬ 
mitam effingendi a temporibus Concilii Ephesini (a. 431) invaluit cum 
in Orientis tum in Occidentis partibus. Artifices christiani enim glorio¬ 
sam Matrem Domini saepe pinxerunt regio in solio sedentem, regalibus 
ornatam insignibus atque Angelorum Sanctorumque caelitum circum¬ 
fusam cohorte. Quibus in imaginibus haud raro divinus Redemptor 
repraesentatur Matrem cingens fulgenti corona. 2 

4. Consuetudo vero imagines beatae Mariae Virginis coronandi a 
piis christifidelibus, sive religiosis sive laicis, propagata est in Occi¬ 
dentis partibus maxime a saeculo xvi exeunte. Romani Pontifices non 
solum huic formae popularis pietatis obsecundarunt, sed « saepenume- 
ro Deiparae Virginis imagines, publica iam veneratione insignes, vel 
propriis ipsi manibus, vel per sacros ab se delegatos Antistites, diade¬ 
mate decorarunt ». 3 

Qua consuetudine increbrescente, factum est ut ritus appararetur co¬ 
ronandi imagines beatae Mariae Virginis, qui saeculo xix in Liturgiam 
Romanam receptus est. 4 


1 Cone. Nicaenum II, anno 787: Mansi 13, 378-379; Cone. Trident., Sess. 25: 
Mansi 33, 171-172; Cone. Vat. II, Const. de sacra Liturgia, Sacrosanctum Concilium, 
n. 111: A.A.S. 56 (1964) p. 127; Const. dogm. de Ecclesia, Lumen gentium, n. 67: 
A AS. 57 (1965) pp. 65-66; Paulus VI, Adhortatio Apostolica, Marialis cultus, die 2 
februarii 1974: A AS. 66 (1974) pp. 113-168. 

2 Cf. Pius XII, Litterae Encyclicae, Ad Cceli Reginam, die 11 octobris 1954: A.A.S. 
46 (1954) pp. 632-633. 

3 Ibid., p. 633. 

4 Pontificali Romano, sub titulo Ritus servandus in coronatione imaginis B. 
Marice Virginis, insertus est Ordo, saeculo xvii exaratus, qui adhibebatur ad imagines 
coronandas nomine Capituli Vaticani. 

5. Hoc ritu Ecclesia profitetur beatam Mariam Virginem merito 
Reginam et haberi et invocari, utpote quae sit: 

— Mater Filii Dei et Regis messianici: sancta Maria enim Mater est 
Christi, Verbi incarnati, in quo «condita sunt universa in caelis et in 
terra, visibilia et invisibilia, sive throni sive dominationes sive princi¬ 
patus sive potestates»; 5 Mater Filii David, de quo Angelus prophetavit, 
dicens: «erit magnus et Filius Altissimi vocabitur, et dabit illi Dominus 
Deus sedem David patris eius, et regnabit super domum Iacob in aeter¬ 
num, et regni eius non erit finis»; 6 unde Elisabeth, Spiritu Saincto re¬ 
pleta, beatam Virginem, Christo fetam, «Matrem Domini» sadutavit; 7 

— alma Redemptoris Socia: beata Virgo enim, ex aeterno Dei consilio, 
nova Heva, eximias habuit partes in opere salutis, quo Christus Iesus, 
novus Adam, nos redemit et sibi acquisivit non corruptibilibus auro vel 
argento sed pretioso sanguine 8 et fecit nos regnum Deo nostro; 9 

— perfecta Christi discipula: Nazarethana Virgo enim, consilio divino 
consentiens, in peregrinatione fidei progrediens, verbum Dei audiens 
et custodiens, unionem cum Filio fideliter usque ad crucem sustinens, 
cum Ecclesia in oratione perseverans, in Dei amore proficiens, emi¬ 
nenti modo meruit «coronam iustitiae», 10 «coronaim vitae», 11 «gloriae 
coronaim» 12 fidelibus Christi discipulis promissam; itaque «expleto ter¬ 
restris vitae cursu, corpore et anima ad caelestem gloriam assumpta 
est, ac tamquam universorum Regina a Domino exaltata, ut plenius 
conformaretur Filio suo, Domino dominantium ac peccati mortisque 
victori»; 13 

— supereminens Ecclesiae membrum: Ancilla Domini enim, quae ve¬ 
teris Israel exstitit consummatio et novi Populi Dei sancta inchoa¬ 
tio, 14 Ecclesiae est «portio maxima, portio optima, portio praecipua, 
portio electissima»; 15 benedicta inter mulieres, propter singulare 


5 Coi 1, 16. 

6 Lc 1, 32-33. 

7 Cf. Lc 1, 41-43. 

8 Cf. 1 Ptl, 18-19. 

9 Cf. Ap 5, 10. 

10 Cf. 2 Tim 4, 8. 

11 Cf. lac 1, 12; Ap 2, 10. 

12 Cf. 1 Pt 5, 4. 

13 Const. dogm. de Ecclesia, Lumen gentium, n. 59; A AS. 57 (1965) p. 62. 

14 Cf. Ven. Gerhohius Reicherspergensis, De gloria et honore Filii hominis, X, 1: 
PL 194, 1105. 

15 Paulus VI, Allocutio ad Conciliares Patres habita, tertia exacta Concilii CEcu- 

munus sibi commissum erga Christum omniaque membra eius mystici 
Corporis necnon propter virtutum copiam et gratiae plenitudinem, emi¬ 
net in genere electo, regali sacerdotio, gente sancta, 16 quae est Ecclesia; 
quare hominum et Angelorum Domina atque Sanctorum omnium Re¬ 
gina merito invocatur. Gloria autem beatae Virginis, filiae Adam homi¬ 
numque sororis, non solum Populum Dei exornat sed totum nobilitat 
humanum genus. 17 

6. Ad Episcopum diceceseos, una cum communitate locali, iudi- 
care spectat de opportunitate imaginis beatae Mariae Virginis coro¬ 
nandae. Animadvertatur tamen eas solas imagines opportune coro¬ 
nari, quas fideles tanta adeant cum fiducia in Matrem Domini, 
ut ipsae celebritate quadam polleant et locus ubi coluntur sedes 
ac veluti centrum factum sit germani cultus liturgici et christianae 
navitatis. 

Congruo tempore antequam ritus celebretur fideles instituantur opor¬ 
tet de eius sensu atque indole mere religiosa, ut celebrationi fructuose 
intersint eamque recte interpretentur. 

7. Diadema seu corona imagini imponenda ex ea sit confecta ma¬ 
teria, quae sit apta ad exprimendam singularem beatae Virginis di¬ 
gnitatem; vitetur tamen nimia magnificentia ac sumptuositas necnon 
splendor et copia gemmarum, quae christiani cultus sobrietatem de¬ 
deceant aut fidelibus loci, propter eorum tenuem vitae cultum, iniu- 
riam quandam inferant. 


De ritus ministro 

8. Ritus congruenter peragitur ab Episcopo diceceseos; quod si ipse 
facere nequit, munus committet alii Episcopo vel presbytero, praeser¬ 
tim ei quem socium et adiutorem habuerit in cura pastorali fidelium, 
quorum in ecclesia imago coronanda honoratur. 

Si autem imago coronatur nomine Romani Pontificis, ea serventur quae 
in Brevi Apostolico indicantur. 


menici Vaticani secundi sessione, die 21 nov. 1964: A AS. 56 (1964) p. 1014; cf. Rupertus, 
In Apocalypsim commentarium, 1. VII, cap. 12: PL 169, 1043. 

16 Cf. 1 Pt 2, 9. 

17 Cf. Paulus VI, Adhortatio Apostolica, Marialis cultus, die 2 februarii 1974: 
A.A.S. 66 (1974) pp. 162-163. 

De die et actione liturgica eligendis 

9. Ritus coronationis convenienter peragitur in sollemnitatibus et 
festis beatae Mariae Virginis aliisque diebus festis. Ne peragatur tamen 
in maximis Domini sollemnitatibus necnon diebus quibus indoles inest 
paenitentialis. 

10. Pro rerum adiunctis, coronatio imaginis beatae Mariae Virginis 
fieri potest intra Missam, in Liturgia Horarum ad Vesperas vel in apta 
verbi Dei celebratione. 


De rebus parandis 

11. Ad ritum coronationis peragendum, praeter ea quae sunt ne- 
cessairia ad celebrationem actionis liturgicae cum qua ipse ritus con- 
iungitur, haec parentur: 

— Ordo coronationis; 

— Lectionarium Romanum; 

— corona vel coronae apto loco dispositae; 

— vas aquae benedictae cum aspersorio; 

— turibulum cum navicula incensi et cochleari. 

12. Adhibentur sacrae vestes coloris albi vel festivi, nisi vero Missa 
celebretur quae vestes alius coloris requirat (cf. supra n. 9). 

Si Missa celebratur, parentur: 

— pro Episcopo: alba, stola, planeta, mitra, baculus pastoralis; 

— pro diaconis: albae, stolae et, pro opportunitate, dalmaticae; 

— pro lectore ceterisque ministris: albae vel aliae vestes legitime 
probatae. 



ORDO CORONATIONIS 


I. CORONATIO IMAGINIS BEATE MARTE VIRGINIS 
INTRA EUCHARISTLE CELEBRATIONEM 

13 . Si iuxta rubricas fieri potest, congruenter celebratur Missa de 
beata Maria Virgine Regina (die 22 augusti) vel Missa respondens titulo 
qui in imagine coronanda repraesentatur. 

14 . In Missa omnia fiunt more solito, usque ad Evangelium inclu- 
sive. Expleto Evangelio, Episcopus homiliam habet in qua cum lectio¬ 
nes biblicas tum maternum atque regale munus beatae Mariae Virginis 
in Ecclesiae mysterio illustrat. 


Gratiarum actio et invocatio 

15 . Post homiliam, ministri ad Episcopum ferunt coronas (co¬ 
ronam) quibus imagines Christi eiusque Matris redimiendae sunt. Tunc 
Episcopus, deposita mitra, surgit et, stans ad sedem, dicit hanc precem 
in qua, si taintum imago beatae Mariae Virginis est coronanda, versus 
qui imaginem Christi eiusque Matris mutatur versu qui imaginem Ma¬ 
tris Filii tui, ut suo loco notatur: 

Benedictus es, Domine, Deus caeli et terrae, 

qui misericors et iustus 

elatos disperdis et exaltas elisos; 

cuius mirandi consilii 

in Verbo incarnato eiusque Virgine Matre 

summum nobis exemplum dedisti: 

Filius enim tuus, 

qui usque ad mortem crucis voluntarie se humiliavit, 
aeterna fulget gloria et ad dexteram tuam sedet, 

Rex regum et Dominus dominantium; 
sed et Virgo, quae ancilla tua voluit appellari, 

Redemptoris Genetrix electa est veraque Mater viventium, 

et nunc, super choros Angelorum exaltata, 

cum Filio regnat gloriosa, 

pro cunctis hominibus exorans, 

advocata gratiae et misericordiae regina. 

Hos ergo, Domine, famulos tuos intuere benignus, 

qui imaginem Christi eiusque Matris 

(vel: qui imaginem Matris Filii tui) 

visibili redimientes corona 

Filium tuum universorum Regem confitentur 

et beatam Virginem implorant Reginam. 

Quorum prementes vestigia tibi deserviant 

et, legem implentes amoris, 

sibi invicem ministrent impense; 

semetipsos abnegent 

et, dispendium sui facientes, 

animas fratrum lucrentur; 

humilia sectantes in terris 

ad excelsa provehantur caelorum, 

ubi corona vitae redimis servos fideles. 

Per Christum Dominum nostrum. 

Omnes: 

Arnen. 


Impositio coronae 

16. Expleta oratione, Episcopus coronas (coronam) aqua bene¬ 
dicta aspergit et, nihil dicens, imaginem beatae Mariae Virginis corona 
exornat. Si vero beata Virgo cum Iesu infante repraesentatur, pri¬ 
mum — ut supra dictum est (cf. n. 2) — imago Filii coronatur, tum 
Matris. 

17. Corona imposita, canitur antiphona (cf. App. n. 1): 

Regina mundi dignissima, 

Maria Virgo perpetua, 
intercede pro nostra pace et salute, 
quae genuisti Christum Dominum, 

Salvatorem omnium (T.P. Alleluia) 

vel alius aptus cantus. 

Interea Episcopus imaginem beatae Mariae Virginis incensat. 

Oratio universalis 

18 . Cantu expleto, fit oratio universalis hoc vel alio apto modo. 
Episcopus adstantes ad orandum invitat, dicens: 

Ad Deum Patrem, 

qui beatae Mariae Virgini magna fecit 

et mirabilia pietatis suae in Ecclesia iugiter operatur, 

supplices dirigamus preces. 

R. Praesta, omnipotens Deus. 


Lector intentiones profert: 

1. Pro Ecclesia, 

ut cum Mariae concinens voce, 
magnalia Dei cunctis populis nuntiet 
eiusque celebret misericordiam, 
qui potentes de sede deponit 
et exaltat humiles, 

Dominum exoremus. R. 

2. Pro universis gentibus, 
ut, divino impellente Spiritu, 
in unum Populum Dei, 

sub Christo Rege feliciter congregentur, 
Dominum exoremus. R. 

3. Pro nationum concordia, 

ut, Reginae pacis interveniente suffragio, 
odia quiescant, bella componantur, 
universae gentes operosa polleant concordia, 
Dominum exoremus. R. 

4. Pro iis qui infirmitate, paupertate, 
solitudine laborant, 

in vinculis languent 



14 


ORDO CORONANDI IMAGINEM BEAT/E MARLE VIRGINIS 


vel persecutionem patiuntur, 
ut beata Virgo, misericordiae regina, 
eorum spem erigat 
ac materno solacio eos reficiat, 

Dominum exoremus. R. 

5. Pro nobis omnibus hic congregatis, 

ut, singularem beatae Virginis dignitatem agnoscentes, 

eius humilitatem 

et spiritum servitutis imitari contendamus, 
eamque in dies diligamus ardentius, 

Dominum exoremus. R. 


Episcopus orationem concludit, dicens: 

Intercedat pro nobis, quaesumus, Domine, 

beata Maria semper virgo, 

quam nobis dedisti Matrem atque Reginam, 

ut de plenitudine gratiae tuae 

nos quoque mereamur accipere. 

Per Christum Dominum nostrum. 

Omnes: 

Amen. 

19 . Si opportunum videtur, Episcopus, post donorum, altaris, 
crucis incensationem, imaginem quoque beatae Mariae Virginis in- 
censat. 

20 . Deinde Missa prosequitur more solito. Post Missam canitur 
antiphona Salve Regina vel Ave, Regina caelorum aut, tempore pa¬ 
schali Regina caeli aliusve aptus cantus in laudem beatae Mariae Vir¬ 
ginis. 

II. CORONATIO IMAGINIS BEAT/E MARLE VIRGINIS 
CELEBRATIONI VESPERARUM CONIUNCTA 

21. Si iuxta rubricas fieri potest, congruenter celebrantur Vesperae 
de beata Maria Virgine Regina (die 22 augusti) vel Vesperae respon¬ 
dentes titulo qui in imagine coronanda repraesentatur. 


Ritus initiales 


22. Vesperae incipiunt more consueto. Expletis versu introductorio 
et Gloria Patri, antequam hymnus canatur, Episcopus, pro opportunita¬ 
te, monitionis instar, fideles alloquitur ut eos ad celebrationem disponat 
et ritus sensum illustret, quod facere potest his vel similibus verbis: 

Declinante iam die, 

huc laetantes convenimus 

ad celebrandum sacrificium vespertinae laudis 

atque ad imaginem beatae Virginis Deiparae (eiusque Filii) 

sollemniter coronandam. 

Hic ritus, eius intimam naturam perspicientibus, 
schola quaedam erit illius evangelicae doctrinae, 
ex qua in Regno caelorum illi sunt maiores, 
qui in servitio et caritate primi exstiterunt. 

Ipse Dominus noster, 

qui non venit ministrari sed ministrare, 

cum exaltatus fuit a terra omnia ad se attraxit, 

et e ligno regnavit vi amoris et mansuetudinis. 

Sancta Maria autem, quam hodie praedicamus gloriosam, 
in terris humilis fuit ancilla Domini; 

Filio eiusque operi totaliter mancipata, 

cum ipso et sub ipso redemptionis mysterio inserviit; 

ad caelestem gloriam evecta, 

salutiferum munus erga Christi fratres non deposuit, 
sed de eorum aeterna salute sollicita, 
ministra pietatis exsistit et amoris regina. 

Psalmodia 

23. Expleto hymno, sequitur cantus vel recitatio psalmorum cum 
suis antiphonis. 

Lectio verbi Dei 

24. Absoluta psalmodia, convenienter fit lectio longior, selecta ex 
iis quae in Lectionario proponantur pro festis beatae Mariae Virginis, 
praesertim pro die 22 augusti (Is 9, 1-3. 5-6). 

25. Deinde Episcopus homiliam habet in qua cum lectionem bi- 
blicam tum maternum atque regale munus beatae Mariae Virginis in 
Ecclesiae mysterio illustrat. 

26. Post lectionem vel homiliam, pro opportunitate, omnes per ali¬ 
quod temporis spatium verbum Dei silentio meditantur. Tum canitur 
responsorium breve: 

R. Sancta Maria, totius mundi Regina, * cum Christo regnat in 
aeternum. Sancta Maria. 

y. Assumpta est in caelum. * Cum Christo regnat in aeternum. 
Gloria Patri. Sancta Maria 

vel cantus eiusdem indolis. 

Gratiarum actio et invocatio 

27. Cantu expleto, ministri ad Episcopum ferunt coronas (coro¬ 
nam) quibus imagines Christi eiusque Matris redimiendae sunt. Tunc 
Episcopus, deposita mitra, surgit et, stans ad sedem, dicit hanc precem 
in qua, si tantum imago beatae Mariae Virginis est coronanda, versus 
qui imaginem Christi eiusque Matris mutatur versu qui imaginem Ma¬ 
tris Filii tui, ut suo loco notatur: 

Benedictus es, Domine, Deus caeli et terrae, 

qui misericors et iustus 

elatos disperdis et exaltas elisos; 

cuius mirandi consilii 

in Verbo incarnato eiusque Virgine Matre 

summum nobis exemplum dedisti: 

Filius enim tuus, 

qui usque ad mortem crucis voluntarie se humiliavit, 
aeterna fulget gloria et ad dexteram tuam sedet, 

Rex regum et Dominus dominantium; 
sed et Virgo, quae ancilla tua voluit appellari, 

Redemptoris Genetrix electa est veraque Mater viventium, 

et nunc, super choros Angelorum exaltata, 

cum Filio regnat gloriosa, 

pro cunctis hominibus exorans, 

advocata gratiae et misericordiae regina. 

Hos ergo, Domine, famulos tuos intuere benignus, 

qui imaginem Christi eiusque Matris 

(vel: qui imaginem Matris Filii tui) 

visibili redimientes corona 

Filium tuum universorum Regem confitentur 

et beatam Virginem implorant Reginam. 

Quorum prementes vestigia tibi deserviant 

et, legem implentes amoris, 

sibi invicem ministrent impense; 

semetipsos abnegent 

et, dispendium sui facientes, 

animas fratrum lucrentur; 

humilia sectantes in terris 

ad excelsa provehantur caelorum, 

ubi corona vitae redimis servos fideles. 

Per Christum Dominum nostrum. 


Omnes: 

Arnen. 

Impositio coronae 

28. Expleta oratione, Episcopus coronas (coronam) aqua bene¬ 
dicta aspergit et, nihil dicens, imaginem beatae Mariae Virginis coro¬ 
na exornat. Si vero beata Virgo cum Iesu infante repraesentatur, pri¬ 
mum — ut supra dictum est (cf. n. 2) — imago Filii coronatur, tum 
Matris. 

Canticum evangelicum 

29. Corona imposita, canitur canticum beatae Mariae Virginis cum 
antiphona (cf. App. n. 2): 

Beata es, Virgo Maria, 

quia credidisti quae dicta sunt tibi a Domino: 
cum Christo regnas in aeternum 

vel antiphona (cf. App. n. 3): 

O beata Virgo Maria, 

tu misericordiae Regina, tu spes mundi, 

exaudi nos filios tuos clamantes ad te 

vel antiphona (cf. App. n. 4): 

Beata Mater et intacta Virgo Maria, 
gloriosa Regina mundi, 
intercede pro nobis ad Dominum. 


Canticum B. Mariae V. Lc 1, 46-55 


Magnificat * 

anima mea Dominum, 
et exsultavit spiritus meus * 
in Deo salvatore meo, 
quia respexit humilitatem ancillae suae. * 

Ecce enim ex hoc beatam me dicent omnes generationes, 
quia fecit mihi magna, qui potens est, * 
et sanctum nomen eius, 

et misericordia eius in progenies et progenies * 
timentibus eum. 

Fecit potentiam in bracchio suo, * 

dispersit superbos mente cordis sui; 
deposuit potentes de sede * 
et exaltavit humiles; 
esurientes implevit bonis * 
et divites dimisit inanes. 

Suscepit Israel puerum suum, * 
recordatus misericordiae, 
sicut locutus est ad patres nostros, * 

Abraham et semini eius in saecula. 

Gloria Patri. Sicut erat. 


Et repetitur de more antiphona. Dum canitur canticum evangelicum, 
Episcopus, post altaris crucisque incensationem, imaginem quoque 
beatae Mariae Virginis incensat. 

Preces seu intercessiones 

30. Absoluto cantico, fit oratio universalis vel modo qui supra n. 18 
propositus est vel modo sequenti: 

Fratres, Christum universorum Regem, 
qui est ante omnia et in quo omnia constant, 
oremus clamantes: 

R. Regnum tuum in cordibus nostris constitue, Domine. 

Christe, Rex noster, 

qui in mundum venisti, 

ut testimonium perhiberes veritati, 

— te agnoscant omnes mentium et cordium dominum. R. 

Christe, Princeps pacis, 
dissipa belli consilia, 

— et in hominum cordibus pacis cogitationes suscita. R. 
Christe, Heres universorum, 

congrega hereditatem tuam in sanctam Ecclesiam, 

— ut cunctae gentes fiant regni tui coheredes, R. 

Christe, Iudex aeterne, 

cum tradideris regnum tuum Deo Patri, 

pone nos a dextris tuis 

— et fac ut possideamus regnum paratum nobis 
ante mundi constitutionem. R. 

Christe, Mediator Dei et hominum, 

qui Mariam misericordiae constituisti reginam, 

— eius intercessione concede medelam languidis, 
solamen maerentibus, veniam peccatoribus. R. 

Christe, Salvator hominum, 

qui Mariam caeli coronasti Reginam, 

— fac ut defuncti in regno tuo 

cum Sanctorum agmine gaudeant in aeternum. R. 

Deinde Episcopus opportune introducit orationem dominicam his vel 
similibus verbis: 

Et nunc omnes simul, ut filii dilectissimi, 
de gloria laetantes beatae Mariae Virginis 
et eius materna intercessione confisi, 

Deum Patrem ex corde deprecemur 
sicut ipse Christus Iesus nos docuit orare: 

Omnes: 

Pater noster, qui es in caelis: 

sanctificetur nomen tuum; 

adveniat regnum tuum; 

fiat voluntas tua, sicut in caelo, et in terra. 

Panem nostrum cotidianum da nobis hodie; 

et dimitte nobis debita nostra, 

sicut et nos dimittimus debitoribus nostris; 

et ne nos inducas in tentationem; 

sed libera nos a malo. 

Episcopus immediate dicit hanc precem nisi Officium diei aliam 
requirat: 

Deus, qui F il ii tui Genetricem 
nostram constituisti Matrem atque Reginam, 
concede propitius, ut, ipsius intercessione suffulti, 
tuorum in regno caelesti consequamur gloriam filiorum. 

Per Dominum nostrum Iesum Christum. 

Omnes: 

Arnen. 

31. Tum Episcopus benedicit populum more consueto; diaconus 
eum dimittit. Denique opportune canitur antiphona Salve Regina vel 
Ave, Regina caelorum aut, tempore paschali, Regina caeli aliusve aptus 
cantus in laudem beatae Mariae Virginis. 

III. CORONATIO IMAGINIS BEATAS MARTE VIRGINIS 
CELEBRATIONI VERBI DEI CONIUNCTA 

Ritus initiales 

32. Populo in ecclesia congregato, Episcopus, in secretario vel alio 
loco apto, assumit super rochetum vel albam, crucem pectoralem, sto¬ 
lam et pluviale coloris albi vel festivi, et accipit mitram et baculum. Co¬ 
mitatus a diaconis aliisque ministris ingreditur ecclesiam dum canitur 
antiphona (cf. App. n. 5): 

Astitit Regina a dextris tuis 

in vestitu deaurato, circumdata varietate 

vel antiphona (cf. App. n. 6): 

Signum magnum apparuit in caelo: 

mulier amicta sole, 

et luna sub pedibus eius, 

et in capite eius corona stellarum duodecim 

cum Psalmo 44, vel alius aptus cantus. 


Psalmus 44 
(2-3. 7-10. 14-18) 

Eructavit cor meum verbum bonum, f 
dico ego opera mea regi. * 

Lingua mea calamus scribae velociter scribentis. 

(Repetitur antiphona) 

Speciosus forma es prae filiis hominum, f 
diffusa est gratia in labiis tuis, * 
propterea benedixit te Deus in aeternum. 

(Repetitur antiphona) 

Sedes tua, Deus, in saeculum saeculi; * 
sceptrum aequitatis sceptrum regni tui. 

Dilexisti iustitiam et odisti iniquitatem, f 
propterea unxit te Deus, Deus tuus, * 
oleo laetitiae prae consortibus tuis. 

(Repetitur antiphona) 

Myrrha et aloe et casia omnia vestimenta tua, * 
e domibus eburneis chordae delectant te. 

Filiae regum in pretiosis tuis; * 

astitit regina a dextris tuis ornata auro ex Ophir. 

(Repetitur antiphona) 

Gloriosa nimis filia regis intrinsecus, * 
texturis aureis circumamicta. 

In vestibus variegatis adducetur regi; * 

virgines post eam, proximae eius, afferuntur tibi. 

Afferuntur in laetitia et exsultatione, * 
adducuntur in domum regis. 

(Repetitur antiphona) 

Pro patribus tuis erunt tibi filii; * 

constitues eos principes super omnem terram. 

Memor ero nominis tui * 

in omni generatione et generatione; 
propterea populi confitebuntur tibi in aeternum * 
et in saeculum saeculi. 

(Repetitur antiphona) 

33. Episcopus cum ad altare pervenerit, baculum et mitram de¬ 
ponit, altare veneratur et sedem petit, ubi, cantu expleto, adstantes 
salutat, dicens: 

Gratia Domini nostri Iesu Christi, 
ex alma Virgine nati, 
et caritas Dei, 

et communicatio Sancti Spiritus 
sit cum omnibus vobis. 

Vel alia apta verba e sacra Scriptura praesertim deprompta. Populus 
respondet: 

Et cum spiritu tuo. 

34. Deinde Episcopus, monitionis instar, fideles alloquitur ut eos ad 
celebrationem disponat et ritus sensum illustret, quod facere potest his 
vel similibus verbis: 

Laetantes convenimus, filii dilectissimi, 
ad imaginem beatae Virginis Deiparae (eiusque Filii) 
sollemniter coronandam. 

Huic celebrationi intentis adsimus animis, 
in primis verbum Dei audientes cum fide. 

Hic ritus, eius intimam naturam perspicientibus, 
schola quaedam erit illius evangelicae doctrinae, 
ex qua in Regno caelorum illi sunt maiores, 
qui in servitio et caritate primi exstiterunt. 

Ipse Dominus noster, 

qui non venit ministrari sed ministrare, 

cum exaltatus fuit a terra omnia ad se attraxit, 

et e ligno regnavit vi amoris et mansuetudinis. 

Sancta Maria autem, quam hodie praedicamus gloriosam, 
in terris humilis fuit ancilla Domini; 

Filio eiusque operi totaliter mancipata, 

cum ipso et sub ipso redemptionis mysterio inserviit; 

ad caelestem gloriam evecta, 

salutiferum munus erga Christi fratres non deposuit, 
sed de eorum aeterna salute sollicita, 
ministra pietatis exsistit et amoris regina. 

35. Expleta admonitione, Episcopus dicit: 

Oremus. 

Et omnes per aliquod temporis spatium silentio orant. Tum Episcopus 
prosequitur: 

Deus, qui Filii tui Genetricem 

nostram constituisti Matrem atque Reginam, 

concede propitius, 

ut, qui ad eius imaginem regali diademate 
exornandam convenimus, 
ipsius intercessione suffulti, 

tuorum in regno caelesti consequamur gloriam filiorum. 

Per Christum Dominum nostrum. 

Omnes: 

Arnen. 


Lectio verbi Dei 

36. Deinde leguntur sacrarum Scripturarum apti textus, selecti ex 
iis qui in Lectionario proponuntur pro festis beatae Mariae Virginis, 
praesertim pro die 22 augusti (Is 9, 1-3. 5-6 et Lc 1, 26-38), interiectis 
congruentibus psalmis responsoriis vel intervallis silentio peragendis. 
Lectio autem Evangelii principem locum semper obtineat. 

37. Lectionibus expletis, Episcopus homiliam habet, in qua cum 
lectiones biblicas tum maternum atque regale munus beatae Mariae 
Virginis in Ecclesiae mysterio illustrat. 


Gratiarum actio et invocatio 

38. Post homiliam, ministri ad Episcopum ferunt coronas (co¬ 
ronam) quibus imagines Christi eiusque Matris redimiendae sunt. 
Tunc Episcopus, deposita mitra, surgit et, stans ad sedem, dicit hanc 

precem in qua, si tantum imago beatae Mariae Virginis est coronanda, 
versus qui imaginem Christi eiusque Matris mutatur versu qui imagi¬ 
nem Matris Filii tui, ut suo loco notatur: 

Benedictus es, Domine, Deus caeli et terrae, 

qui misericors et iustus 

elatos disperdis et exaltas elisos; 

cuius mirandi consilii 

in Verbo incarnato eiusque Virgine Matre 

summum nobis exemplum dedisti: 

Filius enim tuus, 

qui usque ad mortem crucis voluntarie se humiliavit, 
aeterna fulget gloria et ad dexteram tuam sedet, 

Rex regum et Dominus dominantium; 
sed et Virgo, quae ancilla tua voluit appellari, 

Redemptoris Genetrix electa est veraque Mater viventium, 

et nunc, super choros Angelorum exaltata, 

cum Filio regnat gloriosa, 

pro cunctis hominibus exorans, 

advocata gratiae et misericordiae regina. 

Hos ergo, Domine, famulos tuos intuere benignus, 

qui imaginem Christi eiusque Matris 

(vel: qui imaginem Matris Filii tui) 

visibili redimientes corona 

Filium tuum universorum Regem confitentur 

et beatam Virginem implorant Reginam. 

Quorum prementes vestigia tibi deserviant 

et, legem implentes amoris, 

sibi invicem ministrent impense; 

semetipsos abnegent 

et, dispendium sui facientes, 

animas fratrum lucrentur; 

humilia sectantes in terris 

ad excelsa provehantur caelorum, 
ubi corona vitae redimis servos fideles. 

Per Christum Dominum nostrum. 

Omnes: 

Arnen. 

Impositio coronas 

39. Expleta oratione, Episcopus coronas (coronam) aqua bene¬ 
dicta aspergit et, nihil dicens, imaginem beatae Mariae Virginis corona 
exornat. Si vero beata Virgo cum Iesu infante repraesentatur, primum 
— ut supra dictum est (cf. n. 2) — imago Filii coronatur, tum Matris. 


40 . Corona imposita, canitur antiphona (cf. App. n. 1): 

Regina mundi dignissima, 

Maria Virgo perpetua, 
intercede pro nostra pace et salute, 
quae genuisti Christum Dominum, 

Salvatorem omnium (T.P. Alleluia) 

vel alius aptus cantus. Interea Episcopus imaginem incensat; deinde 
ad sedem redit. 

Supplicatio litanica 

41 . Postea canuntur litaniae beatae Mariae Virginis hic propositae, 
vel fit oratio universalis modo qui supra n. 18 vel n. 30 indicatur, vel 
alio apto modo: 

Kyrie, eleison. 

Kyrie, eleison. 

Christe, eleison. 

Christe, eleison. 

Kyrie, eleison. 

Kyrie, eleison. 

Sancta Maria, 

ora 

pro 

nobis 

Sancta Dei Genetrix, 

ora 

pro 

nobis 

Sancta Virgo virginum, 

ora 

pro 

nobis 

Electa Filia Patris, 

ora 

pro 

nobis 

Mater Christi Regis, 

ora 

pro 

nobis 

Gloria Spiritus Sancti, 

ora 

pro 

nobis 

Virgo Filia Sion, 

ora 

pro 

nobis 

Virgo pauper et humilis, 

ora 

pro 

nobis 

Virgo mitis et oboediens, 

ora 

pro 

nobis 

Ancilla Domini, 

ora 

pro 

nobis 

Mater Domini, 

ora 

pro 

nobis 

Socia Redemptoris, 

ora 

pro 

nobis 

Plena gratia, 

ora 

pro 

nobis 

Fons pulchritudinis, 

ora 

pro 

nobis 

Summa virtutum, 

ora 

pro 

nobis 

Praecelsus redemptionis fructus, 

ora 

pro 

nobis 

Perfecta Christi discipula 

ora 

pro 

nobis 

Purissima Ecclesiae imago, 

ora 

pro 

nobis 

Mulier nova, 

ora 

pro 

nobis 

Mulier amicta sole, 

ora 

pro 

nobis 

Mulier stellis coronata, 

ora 

pro 

nobis 

Domina benigna, 

ora 

pro 

nobis 

Domina clemens, 

ora 

pro 

nobis 

Domina nostra, 

ora 

pro 

nobis 

Laetitia Israel, 

ora 

pro 

nobis 

Splendor Ecclesiae, 

ora 

pro 

nobis 

Decus humani generis, 

ora 

pro 

nobis 

Advocata gratiae, 

ora 

pro 

nobis 

Ministra pietatis, 

ora 

pro 

nobis 

Adiutrix Populi Dei, 

ora 

pro 

nobis 



CORONATIO CELEBRATIONI VERBI DEI CONIUNCTA 


29 


Regina 

caritatis, 

ora 

pro 

nobis 

Regina 

misericordiae, 

ora 

pro 

nobis 

Regina 

pacis, 

ora 

pro 

nobis 

Regina 

Angelorum, 

ora 

pro 

nobis 

Regina 

Patriarcharum, 

ora 

pro 

nobis 

Regina 

Prophetarum, 

ora 

pro 

nobis 

Regina 

Apostolorum, 

ora 

pro 

nobis 

Regina 

Martyrum, 

ora 

pro 

nobis 

Regina 

Confessorum, 

ora 

pro 

nobis 

Regina 

Virginum, 

ora 

pro 

nobis 

Regina 

Sanctorum omnium, 

ora 

pro 

nobis 

Regina 

sine labe originali concepta, 

ora 

pro 

nobis 

Regina 

in caelum assumpta, 

ora 

pro 

nobis 

Regina 

mundi, 

ora 

pro 

nobis 

Regina 

caeli, 

ora 

pro 

nobis 

Regina 

universorum, 

ora 

pro 

nobis 


Agnus Dei qui tollis peccata mundi, parce nobis, Domine. 
Agnus Dei qui tollis peccata mundi, exaudi nos, Domine. 
Agnus Dei qui tollis peccata mundi, miserere nobis. 

y. Ora pro nobis, gloriosa Mater Domini. 

Ut digni efficiamur promissionibus Christi. 

Episcopus supplicationem concludit, dicens: 

Supplicationes servorum tuorum, 

Deus miserator exaudi; 
et concede nobis, 

qui sollemni ritu sanctam Mariam, ancillam tuam, 

Matrem agnovimus ac nostram Reginam, 
ut, tibi et fratribus in terris deservientes, 
in aeterni Regni sedes recipi mereamur. 

Per Christum Dominum nostrum. 

Omnes: 

Arnen. 

Conclusio ritus 

42. Litaniis expletis, Episcopus, assumptis mitra et baculo, bene¬ 
dicit populum more consueto; diaconus eum dimittit, dicens: 

Ite in pace. 

Omnes: 

Deo gratias. 

43. Denique canitur antiphona Salve Regina vel Ave, Regina 
caelorum aut, tempore paschali, Regina caeli vel Sub tuum praesidium 
aliusve aptus cantus in laudem beatae Mariae Virginis. 



APPENDIX 

CANTUS ANTIPHONARUM 









1. Antiphona in impositione coronae (pag. 12). 

2. Antiphona ad canticum beatae Mariae Virginis (pag. 18). 

3. Antiphona ad canticum beatae Mariae Virginis (pag. 18). 

4. Antiphona ad canticum beatae Mariae Virginis (pag. 18). 

5. Antiphona in initio celebrationis (pag. 22). 

6. Antiphona in initio celebrationis (pag. 22). 

